予家窗外種竹逾千箇每開窗輒相對終日今歲館前亦多竹遂賦一首
作者：方一夔
朝代：宋

paragraphs: 五年慣在家，貧賤自稱好。
饑鷹空護巢，疲馬長戀藁。
森萷萬脩竹，自喜結交早。
旦暮從渠遊，不恨兩枯槁。
今年出山去，敗鼓費擊考。
此君不我嫌，到處愜懷抱。
翛然書齋下，粉黛間新老。
相看便歌詠，物外恣探討。
此生一過客，去住何足道。
竹下有石交，歸來薙幽草。